## Obvezatne upute VI. o pravima i dužnostima promatrača kao i o načinu promatranja rada tijela za provođenje izbora

### NN 52/1997 (21.5.1997.), Obvezatne upute VI. o pravima i dužnostima promatrača kao i o načinu promatranja rada tijela za provođenje izbora

# IZBORNO POVJERENSTVO REPUBLIKE HRVATSKE

Na temelju članka 24. stavka 4. Zakona o izboru predsjednika Republike
Hrvatske ("Narodne novine" br. 22/92 i 42/92) Izborno povjerenstvo Republike
Hrvatske propisuje

## **OBVEZATNE UPUTE VI**

### **O PRAVIMA I DUŽNOSTIMA PROMATRAČA KAO I O NAČINU PROMATRANJA RADA TIJELA ZA PROVOĐENJE IZBORA**

1. Registrirana politička stranka koja je predložila kandidata za predsjednika
Republike Hrvatske može odrediti promatrače za sva izborna tijela nadležna
za provođenje izbora za predsjednika Republike Hrvatske (Izborno povjerenstvo
Republike Hrvatske, gradska/općinska izborna povjerenstva i birački odbori).

2. Kandidat za predsjednika Republike Hrvatske ne može biti promatrač.

3. Izborna povjerenstva i birački odbori dužni su omogućiti promatračima
promatranje i praćenje svog rada.

4. Rad pojedinog izbornog tijela može istovremeno promatrati i pratiti
po jedan promatrač svake političke stranke.

5. Izborno tijelo čiji se rad promatra može ograničiti broj promatrača
ako nedostatak prostora ili drugi neotklonjivi razlozi ne dopuštaju istovremeno
promatranje svim promatračima, ali ne manje od pet promatrača koji prate
rad Izbornog povjerenstva Republike Hrvatske, odnosno tri koji prate rad
drugih izbornih tijela.

Kad izborno tijelo donese odluku o ograničenju broja promatrača promatrači
će dogovorom odrediti koji od njih će prisustvovati radu izbornog tijela.
Ako se dogovor ne postigne izbor će se između od stranaka predloženih kandidata
obaviti kockom od strane člana izbornog tijela čiji se rad promatra, izvlačenjem
listića s nazivom političkih stranaka.

6. Promatrači su ovlašteni i dužni svoja zapažanja o nepravilnostima
u radu i druge primjedbe priopćiti predstavniku svake stranke koja o tome
traži obavještenje.

7. Promatrači imaju pravo tražiti da se u zapisnik o radu izbornog tijela
unesu obrazložene primjedbe i sadržaj potpisuje promatrač koji je primjedbu
stavio.

Promatrači imaju pravo zatražiti presliku zapisnika o radu biračkog
odbora (ili presliku izvoda iz zapisnika o radu) koje će izdati nadležna
općinska-gradska izborna povjerenstva koja su imenovala biračke odbore.

Presliku zapisnika o radu gradskog/općinskog izbornog povjerenstva na
zahtjev promatrača izdat će izborno povjerenstvo, čiji rad je promatrač
promatrao.

8. Promatrači mogu prisustvovati radu općinskih-gradskih izbornih povjerenstava
kada održavaju sjednice.

Promatrači mogu prisustvovati radu Izbornog povjerenstva Republike Hrvatske
i kad se rješava o prigovorima u postupku kandidiranja i u postupku izbora.

9. Promatrači političkih stranaka mogu boraviti u prostoriji u kojoj
se glasuje i prisustvovati radu biračkih odbora za vrijeme pripremanja
biračkog mjesta, prije otvaranja, za vrijeme glasovanja, prebrojavanja
glasačkih listića i utvrđivanja rezultata glasovanja.

Promatrači političkih stranaka koji na dan 15. lipnja 1997. godine namjeravaju
promatrati rad biračkog odbora moraju se prijaviti predsjedniku ili članu
biračkog odbora prije početka glasovanja, a najkasnije do 7,00 sati.

Ako birački odbor ograniči broj promatrača iz razloga navedenih u točki
5. ovih obvezatnih uputa, promatrači mogu dogovorno odrediti izmjenu. Ako
promatrači ne postignu dogovor predsjednik ili član biračkog odbora svrstat
će prijavljene promatrače po abecednom redu prezimena u grupe od onoliko
promatrača na koliko je ograničen njihov broj. Na tako dobiveni broj grupa
promatrača podijelit će vrijeme od 24 sata (vrijeme od otvaranja birališta
- 7,00 sati dana 15. lipnja 1997. godine pa do isteka roka u kojem zapisnik
o svom radu mora dostaviti nadležnom izbornom povjerenstvu - 7,00 sati
dana 16. lipnja 1997. godine) i tako dobiti vremensko razdoblje u kojem
svaka od tih grupa može promatrati.

Redoslijed po kojem će grupe promatrača promatrati utvrdit će se kockom,
izvlačenjem listića s rednim brojem promatrača.

10. Promatrači ne smiju ometati rad izbornih tijela.

Promatrači koji prisustvuju glasovanju ne smiju razgovarati s biračima
koji su pristupili glasovanju niti im iznositi svoja zapažanja ili prigovore
o radu biračkih odbora ili na drugi način na njih utjecati.

11. Predsjednik izbornog tijela udaljit će promatrača ili sve promatrače
ako nakon usmene opomene nastave ometati rad izbornog tijela.

12. Promatrač je dužan izbornom tijelu čiji će rad promatrati predočiti
potvrdu političke stranke koja ga je odredila.

Potvrdu iz stavka 1. ove točke izdaje i potpisuje osoba koja je ovlaštena
statutom ili odlukom donesenom na temelju statuta za zastupanje političke
stranke, kao i punomoćnik kojeg ta osoba ovlasti.

PROMATRAČI NA BIRAČKIM MJESTIMA NA KOJIMA GLASUJU
OSOBE NA SLUŽBI U ORUŽANIM SNAGAMA REPUBLIKE HRVATSKE

13. Gradska/općinska izborna povjerenstva za izbor predsjednika Republike
Hrvatske obavijestit će promatrače, na njihov zahtjev, o biračkim mjestima
na kojima glasuju osobe na službi u oružanim snagama Republike Hrvatske.

Promatrač može izabrati biračka mjesta za glasovanje osoba na službi
u oružanim snagama Republike Hrvatske, na kojima želi promatrati rad biračkih
odbora.

Promatrač je dužan, prije početka promatranja, potpisati izjavu o zaštiti
i čuvanju tajnih podataka obrane.

INOZEMNI PROMATRAČI

14. Ove obvezatne upute primjenjuju se i na inozemne promatrače osim
točke 4., 5., 6., 7., 9. stavak 2., 3., 4. i 12.

Inozemni promatrač je dužan izbornom tijelu čiji će rad promatrati predočiti
uvjerenje Izbornog povjerenstva Republike Hrvatske kojim mu je utvrđen
status inozemnog promatrača.

Klasa: 013-01/97-01/04
Urbroj: 599-97-24
Zagreb, 19. svibnja 1997.

Predsjednik
**Ivan Mrkonjić,** v. r.

Uputa, NN 52/1997-800